༄༅། །བསྟན་བཅོས་དབུ་མ་ལ་འཇུག་པའི་མགོ་རྒྱན་བཞུགས་སོ། །

༄༅། །ལྷའི་བུ་ནོར་བུ་འཛིན་གྱིས་ཞུས་པའི་མདོ་ལས། ཆོས་རྣམས་ཐམས་ཅད་བཀའ་དང་བསྟན་བཅོས་ཏེ། །ལེགས་པར་གསུང་དང་དེ་ཡི་དགོངས་འགྲེལ་བ། །དེ་ཡི་དབང་གིས་ཤཱཀྱའི་བསྟན་པ་ནི། །འཇིག་རྟེན་ཁམས་འདིར་ཡུན་རིང་གནས་པར་འགྱུར། །ཞེས་གསུངས་པ་ལྟར། གསུང་རབ་ཀྱི་ཆོས་ཐམས་ཅད་མདོར་བསྡུ་ན། གང་ལ་འཇུག་པ་རྒྱལ་བའི་བཀའ་དང༌། གང་གིས་འཇུག་པ་དགོངས་འགྲེལ་གྱི་བསྟན་བཅོས་གཉིས་སུ་འདུ་བ་ལས། སྐབས་འདིར་འཆོས་སྐྱོབ་ཀྱི་ཡོན་ཏན་གཉིས་དང་ལྡན་པའི་བསྟན་བཅོས་རྣམས་ཀྱིས་འཇུག ཇི་ལྟར་འཇུག་ན། ལུང་སྡེ་སྣོད་གསུམ་གྱི་བཤད་པ་དང༌། ལམ་བསླབ་པ་གསུམ་གྱི་སྒྲུབ་པ་སྟེ་བཤད་སྒྲུབ་འཁོར་ལོ་གཉིས་ལྡན་གྱི་སྒོ་ནས་འཇུག དགོས་པ་ཅི་ཕྱིར་འཇུག་ན། གནས་སྐབས་ཐོས་བསམ་སྒོམ་གསུམ་གྱི་སྒོ་ནས་རྒྱལ་བསྟན་ཡུན་དུ་གནས་པར་བྱ་བ་དང༌། མཐར་ཐུག་རང་གཞན་བྱང་ཆུབ་ཀྱི་གོ་འཕང་བསྒྲུབ་པར་བྱ་བའི་ཕྱིར་འཇུག་པ་ལས། འདིར་དགོངས་འགྲེལ་གཙོ་བོ་གྱུར་པ་མདོ་དང་མདོ་རྩ་འདུལ་བའི་སྡེ་སྣོད། མཛོད་དང་ཀུན་བཏུས་མངོན་པའི་སྡེ་སྣོད། རྩ་འཇུག་བཞི་སྤྱོད་ཟབ་མོ་ལྟ་བའི་གཞུང༌། བྱམས་ཆོས་སྡེ་ལྔ་རྒྱ་ཆེན་སྤྱོད་པའི་གཞུང་སྟེ་སྐབས་ཀྱི་དགོངས་འགྲེལ་གཙོ་བོ་གཞུང་ཆེན་བཅུ་གསུམ་ཆ་ལག་དང་བཅས་ཏེ་བཞུགས་པ་ལས། འདིར་ཟབ་མོ་དབུ་མའི་གཞུང་ནི། མདོ་ལས། ཡོད་དང་མེད་པའི་ཕྱོགས་འཇིག་པ། །བླ་མེད་ཐེག་ཆེན་རབ་བསྟན་ནས། །ཞེས་གསུངས་པ་ལྟར། མཐའ་བྲལ་དབུ་མའི་རང་བཞིན་བརྗོད་བྱའི་གཙོ་བོ་སྟོན་པའི་མཚན་ཉིད་ཅན་ཏེ། དེ་ལ་དབྱེ་བ་བཀའི་དབུ་མ་དང་བསྟན་བཅོས་ཀྱི་དབུ་མ་གཉིས། དང་པོ་བཀའ་ཡི་དབུ་མ་ལ་དབྱེ་ན། ཆོས་དབྱིངས་སྤྱི་མཚན་གཙོ་བོར་སྟོན་པ་འཁོར་ལོ་བར་པའི་དངོས་བསྟན་ཡུམ་རྒྱས་འབྲིང་བསྡུས་གསུམ་ལྟ་བུ་ཟབ་མོའི་མངོན་པ་རྣམས་དང༌། ཆོས་དབྱིངས་རང་མཚན་གཙོ་བོར་སྟོན་པ་འཁོར་ལོ་ཐ་མའི་དངོས་བསྟན་སྙིང་པོའི་མདོ་བཞི་ལྟ་བུ་ངེས་དོན་གྱི་མདོ་སྡེ་རྣམས་སོ། །གཉིས་པ་བསྟན་བཅོས་ཀྱི་དབུ་མ་ལ་དབྱེ་ན། ལྟ་བ་གཙོ་བོ་མངོན་པ་དང་མཐུན་པར་ཆོས་དབྱིངས་སྤྱི་མཚན་གཏན་ལ་ཕབ་པ་ཀླུ་སྒྲུབ་ཀྱི་རིགས་ཚོགས་དགོངས་འགྲེལ་དང་བཅས་པ་རྣམས་དང༌། སྒོམ་པ་གཙོ་བོ་མདོ་སྡེ་དང་མཐུན་པར་ཆོས་དབྱིངས་རང་མཚན་གཏན་ལ་ཕབ་པ་ཀླུ་སྒྲུབ་ཀྱི་བསྟོད་ཚོགས་སྐོར་དང༌། བྱམས་པའི་རྒྱུད་བླ་མ་ལྟ་བུ་སྟེ་དབུ་མ་ལུགས་གཉིས་སོ། །དེ་ཡང་དངོས་བསྟན་སྟོང་ཉིད་ཀྱི་རིམ་པ་གཙོ་བོ་སྟོན་པ་ངོ་བོ་ཉིད་མེད་པར་སྨྲ་བའི་དབུ་མ་དང༌། སྦས་དོན་མངོན་རྟོགས་ཀྱི་རིམ་པ་གཙོ་བོ་སྟོན་པ་རྣལ་འབྱོར་སྤྱོད་པའི་དབུ་མ་སྟེ་དེ་གཉིས་ཀྱི་ཁྱད་པར་ཡང་ཡོད་པའི་པ་དོན་དམ་དུ་བཞེད་མི་བཞེད་ཀྱི་ཁྱད་པར་ལས་གནས་སྐབས་ལྟ་བ་ཁས་ལེན་ཡོད་མེད་ཀྱི་དབང་གིས་དབུ་མ་རང་སྟོང་དང་གཞན་སྟོང་གི་རྣམ་གཞག་གཉིས་སུ་བྱུང་བ་མ་གཏོགས། མཐར་ཐུག་གཉིས་ཀ་དབྱིངས་ཡེ་ཟུང་འཇུག་རབ་ཏུ་མི་གནས་པའི་དོན་ལ་བཞེད་ཕུག་མཐུན་པ་ཡིན་ནོ། །དེ་ལས་འདིར་དང་པོ་རིགས་ཚོགས་དགོངས་འགྲེལ་དང་བཅས་པའི་གཞུང་ལ་དབྱེ་ན། སྤྲོས་བྲལ་རབ་ཏུ་མི་གནས་པར་སྨྲ་བའི་དོན་ལ་བདེན་གཉིས་ཐ་དད་དུ་འདོད་པ་དབུ་མ་རང་རྒྱུད་པའི་གཞུང་དང༌། བདེན་གཉིས་མཉམ་ཉིད་དུ་སོང་བ་དབུ་མ་ཐལ་འགྱུར་བའི་གཞུང་གཉིས། ཕྱི་མ་ཐལ་འགྱུར་དབུ་མ་ཆེན་པོའི་གཞུང་ལུགས་རང་ལ་དབྱེ་ན། ལྟ་བ་གཙོ་བར་སྟོན་པ་དབུ་མ་རྩ་བ་རིགས་ཚོགས་དང་བཅས་པ། སྒོམ་པ་གཙོ་བོར་སྟོན་པ་རྣལ་འབྱོར་སྤྱོད་པ་བཞི་བརྒྱ་པ། སྤྱོད་པ་གཙོ་བོར་སྟོན་པ་བྱང་ཆུབ་སེམས་དཔའི་སྤྱོད་འཇུག ལྟ་སྒོམ་སྤྱོད་པ་འབྲས་བུ་དང་བཅས་པ་བསྟན་ཅིང་རྒོལ་བ་ངན་པའི་ལྷག་མ་ཚར་གཅོད་པ་བསྟན་བཅོས་དབུ་མ་ལ་འཇུག་པ་སྟེ། དབུ་མའི་གཞུང་ལུགས་ཆེན་པོ་བཞིར་བཞུགས་པ་ལས། སྐབས་འདིར་བསྟན་བཅོས་དབུ་མ་ལ་འཇུག་པ་མཛད་པ་པོ་ནི། པཎྜི་ཏ་རྡོ་རྗེ་གདན་པས། འཇམ་དཔལ་སྐུ་ཡི་སྤྲུལ་པ་འཁྲུངས། །ཀླུ་སྒྲུབ་དགོངས་པ་ཐུགས་སུ་ཆུད། །ཟླ་བ་གྲགས་པ་ཞེས་བྱ་བའི། །བླ་མ་དེ་ལ་ཕྱག་འཚལ་ལོ། །ཞེས་གསུངས་པས། འདི་ཉིད་འཁྲུངས་པའི་དུས་ཀྱང་མགོན་པོ་ཀླུ་སྒྲུབ་མྱ་ངན་ལས་འདས་པའི་དུས་སུ་ད་ནི་འཇིག་རྟེན་གྱི་ཉི་མ་ནུབ་བོ་ཞེས་མི་རྣམས་ཆོ་ངེ་ཆེན་པོ་འདོན་པའི་ཚེ། དབྱིངས་ཀྱི་མཁའ་འགྲོ་མ་རྣམས་ཀྱིས་ནམ་མཁའ་ནས་མགྲིན་གཅིག་ཏུ་ལུང་བསྟན་པ་སྟེ། ད་ནི་འདི་ནས་ལོ་ནི་ལྔ་བརྒྱ་ན། །སོ་ནམ་ཞེས་བྱའི་གྲོང་ཁྱེར་ཆེན་པོ་རུ། །ཉི་མ་ནུབ་ཀྱང་ཟླ་བའི་མུན་སེལ་བ། །རྣམ་དག་རིགས་ལས་འཁྲུངས་པའི་པཎྜི་ཏ། །ཟླ་བ་གྲགས་པ་ཞེས་བྱའི་མཁས་པ་འབྱུང༌། །ཞེས་པའི་ལུང་དོན་དང་མཐུན་པར་འཇམ་དཔལ་དབྱངས་དངོས་པཎྜི་ཏའི་ཚུལ་དུ་བྱོན་པ་དཔལ་ལྡན་ཟླ་བ་གྲགས་པ་ཞེས་བྱ་བ་ངོ་མཚར་བའི་རྣམ་པར་ཐར་པ་བཅོ་ལྔ་མངའ་བ་གང་འདི་ཉིད་ཀྱིས། ཀླུ་སྒྲུབ་ཀྱི་དགོངས་པ་རང་རྒྱུད་དུ་འགྲེལ་བ་ལེགས་ལྡན་འབྱེད་ཀྱི་ལྟ་བ་སུན་ཕྱུང་སྟེ་སློབ་དཔོན་སངས་རྒྱས་བསྐྱང་གི་རྗེས་སུ་འབྲངས་ཏེ་འཕགས་པའི་དགོངས་པ་ཐལ་འགྱུར་དུ་བཀྲལ་བའི་ལམ་སྲོལ་འབྱེད་པ་ནི། སྤྱིར་རྒྱལ་བའི་དགོངས་པ་ཀླུ་སྒྲུབ་ལ་ཐུག་པ་དང༌། ཀླུའི་དགོངས་པ་ཟླ་བ་ལ་ཐུག་སྟེ་ཟབ་མོ་དབུ་མའི་བཀའ་བབ། ཀླུ་སྒྲུབ་ཀྱི་དགོངས་པ་མཐའ་རྒྱས་སུ་གསལ་བར་མཛད་པའི་བསྟན་བཅོས་ཀྱང་དབུ་མ་རྩ་བའི་ཚིག་གི་འགྲེལ་པ་ལ་འགྲེལ་པ་ཚིག་གསལ་དང༌། དོན་གྱི་འགྲེལ་པ་ལ་འཇུག་པ་རྩ་འགྲེལ་དང་བཅས་བརྩམས་པར་མཛད་པ་ལས། སྐབས་འདིར་དོན་འགྲེལ་དབུ་མ་ལ་འཇུག་པའི་གཞུང་འདི་ཉིད་ཟླ་བའི་རང་འགྲེལ་དང༌། རང་གི་དངོས་སློབ་པཎྜི་ཏ་ཛ་ཡ་ཨ་ནནྟའི་འགྲེལ་པ་བཅས་འགྲེལ་ཆེན་རྣམ་གཉིས་དང་རྗེས་སུ་མཐུན་པར་གཏན་ལ་འབེབས་པར་བྱེད་པ་ལ། ཞེས་མཚན་དོན་ལ་འཇུག་གོ། །།ཅེས་པའང་དགེ་རིན་པས་སོ།། །།